Index - Futball - Futball - Ronaldo miatt 200 százalékkal nőnek a jegyárak
Kevés olyan jó dolog történt az olasz focival az elmúlt években, mint Cristiano Ronaldo érkezése. A Juventus első bajnokijának nézettsége például 68 százalékkal nőtt miatta a tavalyihoz képest, ő a legnagyobb szenzáció jelenleg Olaszországban. Mindenki látni akarja, erre pedig ugranak a kisebb csapatok és brutálisan emelik a jegyárakat:
akár 150-200 százalékkal is.
A jegyárak emelése vagy csökkentése egy adott meccs előtt egyáltalán nem szokatlan, hisz érdekesebb a sztárokkal teletűzdelt Juventus, Inter, Napoli vagy Milan, mint egy Chievo. Az azonban kifejezetten rendhagyó, hogy akár 200 százalékkal növekedjenek a jegyárak, de van olyan csapat, ami ezt is bevállalta.
Az Udinese a következő hazai meccsét a Sampdoria ellen fogja játszani. A belépők ára 25-45 euró között mozog, a következő, Torino elleni meccsre pedig még ennél is olcsóbbak lesznek a jegyek. A Juventust csak október 7-én fogadja az udinei csapat, azonban már jó előre készülnek a mérkőzésre:
25-45 euró helyett 60-140 euróba kerülnek majd a meccsjegyek, ami 140-210 százalékos növekedés.